2016 és 2017 között ikertestvérével, Deniz Öncüvel az Asia Talent Cup versenyein vettek részt, ahol előbb 9., majd 3. helyen fejezte be az összetett bajnokságot. 2017 és 2018 között a Red Bull MotoGP Rookies Cup-ban versenyzett. Első szezonjában a 3. helyen végzett az összetettben, míg a másodikban bajnok lett. Ebben az évben a FIM CEV Moto3 junior világbajnokságon is indult a Red Bull KTM Ajo csapatával. A Moto3-ban a valenciai nagydíjon indult először. Az időmérő edzésen a 4. helyet szerezte meg. Legelső vb-futamát négy másodperces előnnyel megnyerte, mindezt 15 évesen és 116 naposan, átadva ezzel a múltnak Scott Redding 2008-as vonatkozó korrekordját. A 2019-es szezon előtt a Red Bull KTM Ajo Moto3-as csapata bejelentette, hogy egész évre szerződést kötöttek.